
Comunicat de Presă
Asociația „Inima lor ca inima ta” lansează un program dedicat sănătății cardiovasculare a sportivilor

5 decembrie 2024

Asociația „Inima lor ca inima ta” anunță demararea unui nou proiect care vizează sănătatea cardiovasculară a sportivilor. Cu un buget total de 250.000 lei, asociația contribuie la prevenirea și gestionarea afecțiunilor cardiace, precum și la optimizarea performanțelor sportive prin evaluări medicale integrate.

Deși incidența patologiilor cardiovasculare la sportivi este scăzută, acestea reprezintă o provocare majoră în medicină. Moartea subită cardiacă afectează 1 din 50.000-80.000 de sportivi sub 35 de ani, iar pentru cei peste 35 de ani, riscurile cresc din cauza bolii coronariene. Probleme precum cardiomiopatia hipertrofică, aritmiile sau miocardita pot avea consecințe severe dacă nu sunt detectate la timp. Asociația „Inima lor ca inima ta”  răspunde acestor provocări printr-un program de evaluare cardiovasculară completă și educație preventivă.

Obiectivele principale ale programului includ:

· Informarea beneficiarilor despre bolile cardiovasculare și factorii de risc asociați;
· Evaluări cardiologice complete, inclusiv ECG, ecocardiografie, test de efort cardiopulmonar (CPET) și monitorizare Holter 24h;
· Personalizarea antrenamentelor în funcție de datele obținute pentru a îmbunătăți performanțele sportive și a preveni complicațiile cardiovasculare.




Prin evaluări detaliate și personalizarea programelor de antrenament pe baza indicatorilor precum VO₂max și pragul anaerob, proiectul contribuie la detectarea precoce a problemelor de sănătate ascunse. Acest demers oferă siguranță sporită sportivilor, îmbunătățindu-le atât sănătatea, cât și performanța.

Beneficiile proiectului se extind și la nivelul comunității prin:
· Identificarea precoce a afecțiunilor cardiovasculare asimptomatice, oferind tratament adecvat;
· Crearea unei baze de date valoroase pentru cercetare și pentru dezvoltarea unor strategii de prevenție mai eficiente;
· Promovarea unui model de colaborare interdisciplinară între medici, antrenori și sportivi.

Pentru mai multe informații despre înscrierea în program, puteți accesa site-ul inimalor.ro, iar actualizările sunt disponibile și pe rețelele sociale ale asociației.

Contact: 

Asociația „Inima lor ca Inima ta”
Persoană de contact: Mariana Giolu
Telefon: 0723390660
Mail: asociatia@inimalor.ro

